L 111/6
FI
Euroopan unionin virallinen lehti
26.4.2023
(23)
Unionin ilmastotoimissa olisi hyödynnettävä uusinta tieteellistä tietoa.
Euroopan parlamentin ja neuvoston asetuksen (EY) N:o 401/2009 (16) 10 a artiklalla perustetun ilmastonmuutosta käsittelevän eurooppalaisen tieteellisen neuvottelukunnan neuvoja olisi sen vuoksi tarkasteltava asetuksen (EU) 2018/842 yhteydessä.
(24)
Koska asetuksella (EU) 2018/841 otetaan käyttöön tiukennettu vaatimustenmukaisuuden valvontajärjestelmä vuodesta 2026 alkaen, on aiheellista jättää vähentämättä kunkin jäsenvaltion LULUCF-sektorilla kaudella 2026–2030 syntyvät kasvihuonekaasupäästöt, jotka ylittävät kyseisen jäsenvaltion poistumat.
Sen vuoksi asetuksen (EU) 2018/842 9 artiklan 2 kohta olisi muutettava.
(25)
On aiheellista, että asetuksen (EU) 2018/842 uudelleentarkastelussa vuonna 2024 otetaan huomioon asetuksen (EU) 2021/1119 mukaiset unionin kasvihuonekaasupäästöjen vähennystavoitteet, unionin sitoutuminen Pariisin sopimuksen tavoitteisiin ja ilmastopuitesopimuksen osapuolikonferensseihin perustuvat asiaankuuluvat sitoumukset.
Kyseiseen uudelleentarkasteluun olisi lisäksi sisällyttävä kasvihuonekaasupäästöjen vähennyspolku, joka noudattaa asetuksen (EU) 2021/1119 mukaista sitovaa tavoitetta ilmastoneutraaliudesta unionissa vuoteen 2050 mennessä.
(26)
Muiden kasvihuonekaasujen kuin hiilidioksidin, kuten metaanin, dityppioksidin ja fluorattujen kaasujen, päästöjen osuus unionin kasvihuonekaasupäästöistä on yli 20 prosenttia.
Muiden kasvihuonekaasujen kuin hiilidioksidin päästöt kuuluvat asetuksen (EU) 2018/842 soveltamisalaan, minkä vuoksi ne ovat ilman muuta mukana toimenpiteissä, joita jäsenvaltiot ottavat käyttöön saavuttaakseen tämän asetuksen mukaiset vuodelle 2030 asetetut tiukemmat kasvihuonekaasupäästöjen vähennystavoitteensa.
Jäsenvaltioiden on määrä toimittaa komissiolle viimeistään 30 päivänä kesäkuuta 2023 luonnos yhdennettyjen kansallisten energia- ja ilmastosuunnitelmiensa päivityksestä.
Komissio antaa tältä osin ohjeita, myös kannustaakseen jäsenvaltioita asettamaan tavoitteita ja toimintapolitiikkoja metaanipäästöjen vähentämiseksi.
Jäsenvaltioiden on myös määrä arvioida, olisiko niiden yhteisen maatalouspolitiikan mukaisia strategiasuunnitelmia tarkistettava vastaamaan asetuksen (EU) 2018/842 tiukempaa tavoitetasoa, joka on otettu käyttöön kyseiseen asetukseen tällä asetuksella tehdyillä muutoksilla.
Komissio sisällyttää asetuksen (EU) 2018/1999 29 artiklan 5 kohdan mukaisiin vuosittaisiin raportteihin tiedot tuloksista, jotka on saatu unionin ja kansallisten toimien yhdistelmällä muiden kasvihuonekaasujen kuin hiilidioksidin päästöjen osalta.
Komission on myös määrä arvioida yhdennettyjen kansallisten energia- ja ilmastosuunnitelmien luonnokset, ja se voi antaa suosituksia jäsenvaltioille, jotka eivät edisty riittävästi.
Komissio arvioi asetuksen (EU) 2018/841 uudelleentarkastelun yhteydessä maatalouden kasvihuonekaasupäästöjen nykyisiä suuntauksia ja tulevia ennusteita sekä sääntelyvaihtoehtoja sen varmistamiseksi, että ne ovat johdonmukaisia kasvihuonekaasupäästöjen pitkän aikavälin vähennysten saavuttamista kaikilla talouden aloilla koskevan tavoitteen kanssa asetuksessa (EU) 2021/1119 asetettujen unionin ilmastoneutraaliustavoitteen ja ilmastoa koskevien unionin välitavoitteiden mukaisesti.
Asetuksen (EU) 2018/842 uudelleentarkastelun yhteydessä komissio arvioi, miten kaikki kyseisen asetuksen soveltamisalaan kuuluvat alat edistävät kasvihuonekaasupäästöjen vähentämistä, mukaan lukien erityisesti muiden kasvihuonekaasujen kuin hiilidioksidin osalta saavutettu vähennys, myös muilla aloilla kuin maataloudessa.
(27)
Jäsenvaltiot eivät voi riittävällä tavalla saavuttaa tämän asetuksen tavoitteita, erityisesti tavoitetta mukauttaa, asetus (EU) 2021/1119 huomioon ottaen, jäsenvaltioiden vähimmäisosuuksia koskevia velvoitteita kaudelle 2021–2030 siten, että täytetään unionin tavoite vähentää sen kasvihuonekaasupäästöjä ja edistetään Pariisin sopimuksen tavoitteiden saavuttamista, vaan ne voidaan niiden laajuuden ja vaikutusten vuoksi saavuttaa paremmin unionin tasolla.
Sen vuoksi unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti.
Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen kyseisten tavoitteiden saavuttamiseksi.
(28)
Sen vuoksi asetukset (EU) 2018/842 ja (EU) 2018/1999 olisi muutettava,
(16) Euroopan parlamentin ja neuvoston asetus (EY) N:o 401/2009, annettu 23 päivänä huhtikuuta 2009, Euroopan ympäristökeskuksesta sekä ympäristöä koskevasta Euroopan tieto- ja seurantaverkostosta (EUVL L 126, 21.5.2009, s. 13).